钦定古今图书集成/明伦汇编/氏族典/第549卷 > 《廖用贤尚友录》 > 叶衡
## 钦定古今图书集成/明伦汇编/氏族典/第549卷 > 《廖用贤尚友录》 > 叶衡

按《宋史叶衡传》：“衡字梦锡，婺州金华人。绍兴十八年
进士第，调福州宁德簿，改秩知临安府於潜县，以政
绩闻。召对，擢知常州。时水潦为灾，衡发仓为糜以食
饥者。疫大作，衡单骑命医药自随，遍问疾苦，活者甚
众。除枢密都承旨，奏马政之弊，知荆南、成都、建康府，
除户部尚书，签书枢密院事，拜参知政事，右丞相兼”
枢密使，选使求河南，衡奏“司谏汤邦彦有口辨，宜使
金。”邦彦知荐出于衡，恨衡挤。已，闻衡对客有讪上语，
奏之。上大怒，即日罢相，责授安德军节度副使、郴州
安置。邦彦使还，辱命，上震怒，窜之岭南，诏衡自便。复
官与祠，年六十有二，薨。